SMPC ออเดอร์ทะลักยาวถึงปี 65 หนุนยอดขายโต เดินหน้าขยายตลาดตปท.
SMPC มั่นใจไตรมาส 4 ผลงานโตต่อเนื่อง หลังออเดอร์ทะลักยาวถึงปี 65 หนุนยอดขายเพิ่ม พร้อมเดินหน้าขยายตลาดตปท. หลังดีมานด์ยังสูง ทุ่มงบ 30 ลบ. สร้างพื้นที่เก็บสินค้าสำเร็จรูป ปรับปรุงขยายพื้นที่โรงงาน 2 รองรับแผนเติบโต
SMPC มั่นใจไตรมาส 4 ผลงานโตต่อเนื่อง หลังออเดอร์ทะลักยาวถึงปี 65 หนุนยอดขายเพิ่ม พร้อมเดินหน้าขยายตลาดตปท. หลังดีมานด์ยังสูง
17 ธ.ค. 2564

นายสุรศักดิ์ เอิบสิริสุข ประธานกรรมการบริหาร และกรรมการผู้จัดการ บริษัท สหมิตรถังแก๊ส จำกัด (มหาชน) หรือ SMPC เปิดเผยถึง แนวโน้มผลประกอบการในช่วงไตรมาส 4/2564 คาดว่าจะยังคงเติบโตต่อเนื่องจากคำสั่งซื้อที่เข้ามา โดยเฉพาะตลาดในทวีปอเมริกาเหนือ ที่มีความต้องการใช้ถังแก๊สสูงขึ้น ขณะที่ประเทศอื่นๆ ก็มีความต้องการใช้เพิ่มขึ้นเช่นเดียวกัน แต่ในช่วงที่ผ่านมาอาจได้รับผลกระทบเรื่องการขนส่ง คาดว่าสถานการณ์ดังกล่าวจะดีขึ้นตามลำดับ โดยที่ผ่านมาบริษัทได้มีการบริหารจัดการในหลายๆ ด้านเพื่อลดผลกระทบที่เกิดขึ้น
“ปัจจุบันบริษัทฯมี งานในมือ (Backlog) ถึงสิ้นปีนี้เต็มแล้ว และรับออเดอร์ยาวถึงปีหน้า นอกจากนี้ยังได้งานประมูลถังแก๊สภาครัฐของประเทศคูเวต ขนาด 12 กิโลกรัม จำนวน 3.7 แสนใบ กำหนดทยอยส่งงานสิ้นสุดภายในไตรมาส 2/65 นอกจากนี้ บริษัทฯ ยังชนะการประมูลงานในประเทศอีก 1.3 แสนใบ ซึ่งจะเริ่มส่งมอบงานภายในปีนี้ สนับสนุนผลงานเติบโตแข็งแกร่ง” นายสุรศักดิ์ กล่าว
อย่างไรก็ตาม ปัญหาระวางเรือขาดแคลนทำให้เป็นอุปสรรคต่อการส่งออก และการขนส่งที่ชะลอตัวในปัจจุบันยังคงกระทบต่อแผนการผลิต ล่าสุดในช่วงปลายไตรมาส 3/2564 บริษัทฯ ได้แก้ปัญหาดังกล่าวโดยลงทุนสร้างที่เก็บสินค้าสำเร็จรูปในร่ม พื้นที่ประมาณ 4,000 ตารางเมตร และลานสำหรับจัดเก็บด้านนอกอีก 2,500 ตารางเมตร งบลงทุนรวม 30 ล้านบาท เพื่อใช้เก็บถังแก๊สได้ราว 4 แสนใบ เชื่อว่าจะช่วยรองรับแผนการผลิตให้มีประสิทธิภาพและมีความต่อเนื่องยิ่งขึ้น ประกอบกับการปรับปรุงขยายพื้นที่โรงงาน 2 เพื่อเพิ่มประสิทธิภาพการผลิต โดยคาดว่าจะแล้วเสร็จทั้งหมดปลายปีนี้
ขณะเดียวกันบริษัทได้มีการขยายตลาดใหม่ๆ เพิ่ม ได้แก่ ในทวีปอเมริกาใต้ หลังจากที่ยอดขายในทวีปอเมริกาเหนือเติบโตแรง นอกจากนี้ยังมีประเทศในแถบแอฟริกาที่ยังมีโอกาสการเติบโตอีกมาก ขณะที่ตลาด CLMV ก็มียอดขายดีขึ้นเช่นเดียวกัน เชื่อว่าจะช่วยสนับสนุนยอดขายให้เติบโตต่อเนื่องในอนาคต